dh-unibe/image-text_koenigsfelden-charters-post-1500 huggingface dataset:
Ich, Ludwig Zechender, ander zit schulthes zuͦ Arwͦ, vergich und tuͦn kunt mengklichem mit dissem brief, das ich uff datum disz briefs offenlich zuͦ gericht sasz da selbs
an offner, gewonlicher richtstatt und kament da fur mich und das gericht der erber heˀr, heˀr Heinrich Hemmiker, fruͤchmesser und gotzhus pfleger zuͦ Arwͦ, an einem, un̄
Hans Gewis, burger zuͦ Arwͦ, ander sit, und hàt sich der jetzgen̄ heˀr Heinrich, gotzhus pfleger, des ersten bevogttet mit dem erbren Ruͦtschman Schmid, unsrem
weibel, und ist disz beschechen mit urteil und recht, so dar zuͦ gehort und notdurftig was nach unser statt recht und gewonheit. dar nach offnet der gen̄ gotzhuss
pfleger mit sinē vogt und fursprechen, wie das er an statt und innamen des genanten gotzhus zwoͤ manwerch matten an ein ander gelegen, einētalb ander Suren,
andertalb ander Grossen Matten und andem weg, der da gat in das gewell und das manwerch, das man nemt das Nider Manwerch, gibt keinen zechenden, verkouft und ze kòffen geben hett fùr sich und sin nachkomen pfleger des jetzgen̄ gotzhus fùr fry, lidig eigen mit steg, mit weg, mit wun̄, mit weid, mit wasser un̄
mit wasserrùnssen dem erst genanten Hans Gewis zuͦ sin und siner erben handen, und wer der kuͦff beschechen umb fùnftzig guldin Rinsch, dero er gewert und bezalt
wer und seit ouch da mit fùr sich und sin nach komē pfleger des genanten gotzhus den genantē Gewis und sin erben der bezallung, nemlich der fùnftzig guldin,
quit, ledig und los. und lies also der gen̄ her Heinrich mit sinē vogt und fùrsprechen an ein recht, wie er dissen kouff uff geben und vertigen soͤlt dem vorgen̄
Gewis, das er und sin erben nu und hienach dar an habent werend. des fragt ich, obgenanter richter, rechtes umb und ward da nach miner frag erkant uff
den eid mit besamnoter urteil, das der vorgen̄ gotzhus pfleger mit sinē vogt und fùrsprechē dar giengēt und sich der selben zwoͤ manwerch matten
en zichent und die uff geben soͤlten mit iren henden in min, des obgen̄ richteˀs, hand von des gerichtes wegen und ich den̄ die selbē matten in antworten
und vertigen soͤlt in der mas, als vor stàt, mit miner hand in des vorgen̄ Gewis hand zuͦ sin und alleˀ sineˀ erbē handn̄. disz alles do ze stund beschach
mit allen worten und werken, so darzuͦ nottdurftig ist und als urteil und recht geben hàt. dar nach aber nach miner urfrag uff den eid gemein
urteil gab, das es alles recht beschechen wer und ouch billich kraft und macht nu und hie nach haben soͤlt ane mengklichs insprechē und widerred
alles ungevarlich. und als disz beschen was, do begert Hans Gewis, im̄ des ein urkùnt zuͦ geben von dem gericht, das ouch im̄ do ze stund mit rechter
urteil ze geben bekent ward. hie bi warē und sint gezùgen Hensli Tietschi, Werna Teschler, Hans Peyer, Burkart Vorstar, Gerhart Reffel, all burger,
und ander erber lùt genuͦg. und des alles zuͦ warem, vestem urkunt und gezùgsami hab ich, obgen̄ter richter, von des gerichtes wegen min eigen
ingesigel gehenkent an dissē brieff und urkund, doch mir und minē erben ane schaden, der geben ist uff mitwuchē vor sant Katherinē tag, als
man zalt nach der gebùrt Cristi tusend vierhundert viertzig und nùn jar.
Konigsf. 644
Staatsarchiv
AARGAU
ein koùffbr₎ um̄ zwey māwerch
mattenn zuͦ Aròw ✳
✳
Gewis
✳ K ✳
✳ M ✳ 36 ✳